Hiep – hiep – hoera!
Februarie 15, 2012 Februarie 15, 2012 netjane10 Kommentaar
Daar loop ek toe, soos die slegte blogger wat ek deesdae is, my vierde blog verjaarsdag hier by WordPress mis.
Dit voel soos 'n ewigheid wat ek blog. Ek dink nie ek is meer dieselfde persoon nie, maar wat ek wel weet is:
1. Blogvriende is soms beter as regte vriende. Hulle gee om, stel regtig belang en as iemand die dag kommentaar lewer moet jy weet dis omdat hy/sy wou. Omdat jy as blogger 'n indruk gemaak het op iemand wat jy waarskynlik nie ken nie se lewe. En dis groot. ( Ek het nog net 1 blogger ontmoet en hy't 'n goeie pel geraak. Eeb-star – jy rock!)
2. Om te blog is harde werk. Mense dink dis speel-speel skryf vir mense wat nie "regte" skrywers kon raak nie. Dit is nie! Jy kan nie voorgee om iets oor 'n onderwerp te weet en 'n opinie oor iets te hê waaroor jy eintlik niks weet nie. Die bloggers sal jou uitvang. Want vir elke onnosele blogger is daar 10 superslimmes. En moenie dink jy plaas sommer enige skryfsel nie. Jy voel gou genoeg of jy jouself verraai.
3. Blog is dalk gesigloos en vir sommiges anoniem, maar dinge kan lelik raak. Gelukkig nog nie met my gebeur nie, maar menige blogger moes al blogdeure sluit oor mense en hulle kak.
4. Jy kan elke dag iets by 'n blog/blogger leer. Ek vind ek leer veral oor die emosionele sy van die lewe. ('n lewensvak wat ek keer op keer dop!)
5. As bloggers net verdwyn mis mens hulle! Waar is julle heen?
6. Ek moet meer tyd maak vir blog en bloglees en kommentaar. Dit is immers by stokperdjie. Nes mense op Saterdae oggende gholf speel.